
Parlamentul European,
–	având în vedere propunerea Comisiei din 12 martie 2024 de numire a lui Karen Braun‑Munzinger ca membră a Comitetului Unic de Rezoluție (C9-0064/2024),
–	având în vedere articolul 56 alineatul (6) din Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010[footnoteRef:1], [1:  	JO L 225, 30.7.2014, p. 1.] 

–	având în vedere rezoluția sa din 14 martie 2019 referitoare la echilibrul de gen în numirile pentru funcții în domeniul economic și monetar la nivelul UE[footnoteRef:2], [2:  	Texte adoptate, P8_TA(2019)0211.] 

–	având în vedere rezoluția sa din 16 ianuarie 2020 referitoare la instituțiile și organismele uniunii economice și monetare: prevenirea conflictelor de interese după ocuparea unor funcții publice[footnoteRef:3], [3:  	Texte adoptate, P9_TA(2020)0017.] 

–	având în vedere articolul 131 din Regulamentul său de procedură,
–	având în vedere raportul Comisiei pentru afaceri economice și monetare (A9-0150/2024),
A.	întrucât articolul 56 alineatul (4) din Regulamentul (UE) nr. 806/2014 prevede că membrii Comitetului Unic de Rezoluție menționați la articolul 43 alineatul (1) litera (b) din regulament sunt numiți pe baza meritelor, a aptitudinilor, a cunoștințelor lor cu privire la aspecte bancare și financiare, precum și a experienței relevante în domeniul supravegherii și al reglementării financiare și al rezoluției bancare;
B.	întrucât Parlamentul s-a angajat să asigure echilibrul de gen în pozițiile de conducere din domeniul serviciilor bancare și financiare; întrucât toate instituțiile și organele naționale și ale Uniunii ar trebui să pună în aplicare măsuri concrete pentru a asigura echilibrul de gen;
C.	întrucât, în conformitate cu articolul 56 alineatul (6) din Regulamentul (UE) nr. 806/2014, la 21 februarie 2024, Comisia a adoptat o listă de candidați finaliști pentru funcția de membri ai Comitetului Unic de Rezoluție;
D.	întrucât, în conformitate cu articolul 56 alineatul (6) din Regulamentul (UE) nr. 806/2014, Comisia a transmis Parlamentului lista de candidați finaliști;
E.	întrucât, la 12 martie 2024, Comisia a adoptat o propunere de numire a lui Karen Braun‑Munzinger în calitate de membră a Comitetului Unic de Rezoluție și a transmis propunerea respectivă Parlamentului;
F.	întrucât Comisia pentru afaceri economice și monetare a evaluat calificările candidatei propuse pentru funcția de membru al Comitetului Unic de Rezoluție, în special în ceea ce privește condițiile prevăzute la articolul 56 alineatul (4) din Regulamentul (UE) nr. 806/2014;
G.	întrucât, la 20 martie 2024, Comisia pentru afaceri economice și monetare a organizat audierea lui Karen Braun‑Munzinger, în cadrul căreia aceasta a făcut o declarație introductivă și a răspuns apoi la întrebările adresate de membrii comisiei,
1.	aprobă numirea lui Karen Braun‑Munzinger în calitate de membră a Comitetului Unic de Rezoluție pe o perioadă de cinci ani;
2.	încredințează Președintei sarcina de a transmite prezenta decizie Consiliului European, Consiliului, Comisiei, precum și guvernelor statelor membre.

